Sinatra vir wêreld se ‘eensaamste olifant’Kavaan, wat al bestempel is as die wêreld se eensaamste olifant, word eersdaags verskuif. (Foto: Four Paws) Nie net is Kavaan, wat 35 jaar lank in die Marghazar-dieretuin in Islamabad aangehou is, as die wêreld se “eensaamste olifant” bestempel nie – Kavaan is dikwels ook onrustig. En hoe kalmeer jy ŉ onrustige olifant? Jy sing vir hom ŉ Frank Sinatra-liedjie, sê dr. Amir Khalil, ŉ veearts verbonde aan die internasionale dierewelsynsorganisasie Four Paws. Four Paws het Vrydag namens die Pakistanse owerhede mediese ondersoeke op die olifant gedoen om seker te maak hy is gesond genoeg om te reis. Die span het bevestig dat hy gesond genoeg is vir die hervestiging, moontlik na ŉ toevlugsoord in Kambodja, het MJ Lourens, woordvoerder van Four Paws SA, gesê. Die hooggeregshof in Islamabad het in Mei vanjaar beslis dat die omstrede dieretuin weens swak omstandighede gesluit moet word. Die regering het Four Paws daarna genooi om seker te maak die diere word veilig hervestig. Twee leeus wat ook verskuif sou word, het intussen egter gevrek voordat hulle hervestig kon word. Lourens sê van die opsigters het ŉ vuur in die leeus se hok gemaak in ŉ poging om die diere in hul vervoerkratte in te dwing, waarna die leeus gevrek het. Die Four Paws-span, bestaande uit spesialis-veeartse en kenners, het onder streng veiligheidsmaatreëls die ondersoek op die olifant gedoen. Nadat die oorgewig olifantbul onder verdowing geplaas is, het veeartse bloedmonsters geneem, hom gemeet en ŉ mikroskyfie in sy skouer geplant. Kaavan word rustiger sodra hy Frank Sinatra se My Way hoor. (Foto: Four Paws) “Weens wanvoeding en ŉ tekort aan oefening toon die olifant tekens van vetsug. Sy naels is ook gekraak en misvorm wat moontlik veroorsaak is deur die ongeskikte vloeroppervlak in sy kamp. Om hierdie probleem op te los, sal hy ŉ langtermyn-voetsorgprogram moet ondergaan wat nie by die Marghazar-dieretuin moontlik is nie,” sê Khalil. Dr. Frank Göritz, hoofveearts van die Leibniz-instituut vir dieretuin-en-wildlewenavorsing in Berlyn, sê ŉ tekort aan oefening en gedragsverryking, asook die afwesigheid van ŉ maat, het beteken dat Kavaan ongelooflik verveeld is. “Hy het reeds die stereotiepe gedrag getoon waar hy sy slurp vir ure van links na regs swaai soos wat hy sy kop skud. Sy bloedtoetse lyk egter goed en sy gesondheid laat dit toe dat hy hervestig word,” sê Göritz. Kavaan is in 1985 na Pakistan gestuur as ŉ geskenk van Sri Lanka aan die land. Die olifant het van 1990 ŉ kamp met sy maat, Saheli, gedeel, maar sedert haar dood in 2012 het hy heeltemal vereensaam. Four Paws sê ŉ internasionale veldtog is in 2016 van stapel gestuur om die olifant te red. Dit was egter ŉ lang stryd en die hof het eers vroeër vanjaar ŉ beslissing oor die dier se lot gemaak. Die olifant het die afgelope paar dae verskeie mediese toetse ondergaan. (Foto: Four Paws) Afgesien van Kavaan ondersteun Four Paws ook die hervestiging van twee voormalige sogenaamde dansbere. Dié bere word opgelei om vir mense te dans en hulle kwansuis só te vermaak. Die besluit oor waar sommige van die ander diere uit die dieretuin hervestig gaan word, is nog hangend. Vir Kavaan wink daar oënskynlik egter ŉ blink nuwe toekoms. En Frank Sinatra gaan hom tot dan rustig hou. “Toe ons 12 dae gelede hier aangekom het, het ek sy vertroue begin wen en vir hom Frank Sinatra se ‘My way’ gesing. Dit het hom laat bedaar, want hy het intussen ŉ band met my gevorm en is rustig as ons hom ondersoek,” sê Khalil. Sodra die olifant lyk of hy geïrriteerd raak, begin Khalil spontaan sing en Kavaan ontspan dadelik. Meer as 500 diere het volgens Four Paws die afgelope paar jaar uit die dieretuin verdwyn en net die afgelope jaar het 24 diere daar reeds gevrek.